b'\n_START_ARTICLE_\nBizanc\n_START_PARAGRAPH_\nBizanc (gr\xc5\xa1ko: \xce\x92\xcf\x85\xce\xb6\xce\xac\xce\xbd\xcf\x84\xce\xb9\xce\xbf\xce\xbd [Biz\xc3\xa1ntion], latinsko: Bizantium), anti\xc4\x8dno gr\xc5\xa1ko mesto, ki so ga na ju\xc5\xbenem vhodu v Bosporsko o\xc5\xbeino leta 667 pred n. \xc5\xa1t. ustanovili gr\xc5\xa1ki kolonisti iz Megare in ga imenovali po svojem kralju Bizasu (gr\xc5\xa1ko: \xce\x92\xcf\x8d\xce\xb6\xce\xb1\xcf\x82 [Bizas]). Mesto se je kasneje preimenovalo v Konstantinopel in za nekaj \xc4\x8dasa postalo prestolnica klasi\xc4\x8dnega Rimskega cesarstva, zatem pa za ve\xc4\x8d kot tiso\xc4\x8d let prestolnica Bizantinskega cesarstva. Konstantinopel so leta 1453 osvojili osmanski Turki in ga izbrali za prestolnico svojega cesarstva. Republika Tur\xc4\x8dija je leta 1930 Konstantinopel uradno preimenovala v Istanbul.\n_START_SECTION_\nZgodovina\n_START_PARAGRAPH_\nNastanek Bizanca je zavit v legendo, ki pravi, da je mesto ustanovil Bizas iz Megare, ko je leta 667 pred n. \xc5\xa1t. plul proti severozahodu preko Egejskega morja. Bizas se je pred potovanjem v prero\xc4\x8di\xc5\xa1\xc4\x8du Delfi posvetoval, kje naj ustanovi svoje novo mesto in dobil odgovor, naj ga ustanovi "nasproti slepega". Bizas si odgovora ni znal razlo\xc5\xbeiti, dokler ni priplul do Halkedona na vzhodni obali Bosporske o\xc5\xbeine, kjer je ugotovil, da so ustanovitelji Halkedona spregledali mnogo bolj primeren prostor na nasprotni strani o\xc5\xbeine. Bizas je prav na tem mestu ustanovil svoje mesto in ga po sebi imenoval Bizanc. Mesto se je zaradi svojega polo\xc5\xbeaja na samem vhodu v \xc4\x8crno morje ukvarjalo predvsem s trgovino in kasneje osvojilo Halkedon na azijski obali o\xc5\xbeine._NEWLINE_V vojni med Pescenijem Nigrom in Septimijem Severjem se je mesto postavilo na Prescenijevo stran, zato so ga Rimljani leta 196 oblegali in opusto\xc5\xa1ili. Novi cesar Septimij Sever je mesto obnovil in kmalu je doseglo svoj prej\xc5\xa1nji pomen._NEWLINE_Ugoden strate\xc5\xa1ki polo\xc5\xbeaj Bizanca je privabil rimskega cesarja Konstantina I., ki je leta 330 mesto izbral za vzhodno prestolnico Rimskega cesarstva in ga preimenoval v Nova Roma (Novi Rim). Po njegovi smrti se je mesta prijelo ime Konstantinopel \xe2\x80\x93 Konstantinovo mesto (gr\xc5\xa1ko: \xce\x9a\xcf\x89\xce\xbd\xcf\x83\xcf\x84\xce\xb1\xce\xbd\xcf\x84\xce\xb9\xce\xbd\xce\xbf\xcf\x8d\xcf\x80\xce\xbf\xce\xbb\xce\xb9\xcf\x82 [Konstantinoupolis]). Po razpadu Rimskega cesarstva je postalo prestolnica Vzhodnega rimskega ali Bizantinskega cesarstva._NEWLINE_Konstantinopel je zaradi svoje lege na stiku med Evropo in Azijo obvladoval promet med Sredozemskim in \xc4\x8crnim morjem in postal trgovsko, kulturno in diplomatsko sredi\xc5\xa1\xc4\x8de. 29. maja 1453 so ga osvojili osmanski Turki, ga preimenovali v Istanbul in vanj preselili prestolnico svojega cesarstva. Po ustanovitvi Tur\xc5\xa1ke republike so prestolnico dr\xc5\xbeave preselili v Ankaro, Istanbul pa je ostal najve\xc4\x8dje in nabolj razvito mesto v Tur\xc4\x8diji.'